CELEX: 
Language: el
Date: 2021-06-17 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά την εξαίρεση από το σύστημα εμπορίας δικαιωμάτων εκπομπών της Ένωσης εισερχόμενων πτήσεων από το Ηνωμένο Βασίλειο

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το σύστημα εμπορίας δικαιωμάτων εκπομπών της ΕΕ (ΣΕΔΕ της ΕΕ) καλύπτει τις πτήσεις που αναχωρούν από αεροδρόμια που βρίσκονται στον Ευρωπαϊκό Οικονομικό Χώρο (ΕΟΧ), καθώς και τις εισερχόμενες πτήσεις από τρίτες χώρες που υπόκεινται στο άρθρο 25α της οδηγίας 2003/87/ΕΚ. Το άρθρο 25α αναθέτει στην Επιτροπή την εκτελεστική αρμοδιότητα να προβλέπει την εξαίρεση πτήσεων από τις αεροπορικές δραστηριότητες που απαριθμούνται στο παράρτημα Ι, ώστε να υπάρχει βέλτιστη αλληλεπίδραση μεταξύ του συστήματος της Ένωσης και των μέτρων τρίτων χωρών για τον περιορισμό των επιπτώσεων των πτήσεων στην κλιματική αλλαγή. Ενώ το 2008 αναμενόταν ότι τα μέτρα τρίτων χωρών θα ήταν ισοδύναμα
                  1
               , οι μεταγενέστερες τροποποιήσεις της οδηγίας 2003/87/ΕΚ δεν επιβεβαίωσαν αυτό το προσδοκώμενο επίπεδο
                  2
                και το πεδίο εφαρμογής του ΣΕΔΕ της ΕΕ περιορίζεται επί του παρόντος σε πτήσεις εντός του ΕΟΧ έως το τέλος του 2023, εκτός αν υπάρχει συμφωνία σύνδεσης
                  3
               . 
            
            
               Η Ευρωπαϊκή Ένωση και το Ηνωμένο Βασίλειο της Μεγάλης Βρετανίας και της Βόρειας Ιρλανδίας κατέληξαν σε συμφωνία τον Δεκέμβριο του 2020
                  4
               . Η σύναψη της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (στο εξής: συμφωνία), εγκρίθηκε από την Ένωση με την απόφαση (ΕΕ) 2021/689 του Συμβουλίου
                  5
               . Η συμφωνία ορίζει ότι το πεδίο εφαρμογής του ενωσιακού συστήματος τιμολόγησης των ανθρακούχων εκπομπών καλύπτει τις πτήσεις που αναχωρούν από τον Ευρωπαϊκό Οικονομικό Χώρο προς το Ηνωμένο Βασίλειο
                  6
               . Επιπλέον, κατά τη διάρκεια του Δεκεμβρίου 2020, η ΕΕ υπέβαλε την επικαιροποιημένη εθνικά καθορισμένη συνεισφορά της, στο πλαίσιο της συμφωνίας του Παρισιού, για μείωση των εκπομπών στο σύνολο της οικονομίας κατά τουλάχιστον 55 % κάτω από τα επίπεδα του 1990 έως το 2030
                  7
               . Η πολιτική αεροπορία περιλαμβάνεται στη δέσμευση αυτή, υπολογιζόμενη συμπεριλαμβανομένων των εκπομπών από εξερχόμενες πτήσεις που ξεκινούν στην ΕΕ, γεγονός που συνάδει με τη συνεχιζόμενη κανονιστική ρύθμιση των πτήσεων που αναχωρούν και με την εξαίρεση των εισερχόμενων πτήσεων που προβλέπεται στον παρόντα κανονισμό. 
            
            
               Η οδηγία 2003/87/ΕΚ εφαρμόζεται ανεξάρτητα από την εθνικότητα του αερομεταφορέα και, καταρχήν —με την επιφύλαξη του άρθρου 28α παράγραφος 1 όσον αφορά τις «εκπομπές από πτήσεις προς και από αεροδρόμια που βρίσκονται σε χώρες εκτός του ΕΟΧ» έως τις 31 Δεκεμβρίου 2023, με την επιφύλαξη του άρθρου 28α παράγραφος 7 και της επανεξέτασης που αναφέρεται στο άρθρο 28β— καλύπτει πτήσεις με αναχώρηση ή άφιξη σε αεροδρόμιο ευρισκόμενο στην επικράτεια κράτους μέλους. Η ίση μεταχείριση των φορέων εκμετάλλευσης αεροσκαφών που εκτελούν δρομολόγια έχει ζωτική σημασία για την αποφυγή στρεβλώσεων του ανταγωνισμού. Η συμφωνία μεταξύ της Ευρωπαϊκής Ένωσης και του Ηνωμένου Βασιλείου διατηρεί την ίση μεταχείριση των φορέων εκμετάλλευσης αεροσκαφών που εκτελούν δρομολόγια, με την ΕΕ να ρυθμίζει τις πτήσεις που αναχωρούν προς το Ηνωμένο Βασίλειο
                  8
                και το Ηνωμένο Βασίλειο να είναι υπεύθυνο για το σύστημα τιμολόγησης των ανθρακούχων εκπομπών για τις πτήσεις από το Ηνωμένο Βασίλειο προς τον ΕΟΧ
                  9
               . 
            
            
               Σύμφωνα με τη συμφωνία, ο παρών κανονισμός εξαιρεί από το ΣΕΔΕ της ΕΕ πτήσεις από αεροδρόμια στο Ηνωμένο Βασίλειο προς αεροδρόμια στον ΕΟΧ. 
            
            
               Η ίδια προσέγγιση ακολουθήθηκε όταν, κατά τη διάρκεια του Δεκεμβρίου 2015, συνήφθη συμφωνία μεταξύ της Ευρωπαϊκής Ένωσης και της Ελβετίας σχετικά με τη σύνδεση των συστημάτων τους εμπορίας εκπομπών αερίων θερμοκηπίου, η οποία υπεγράφη στις 23 Νοεμβρίου 2017
                  10
                (στο εξής: ελβετική συμφωνία σύνδεσης). Η ελβετική συμφωνία σύνδεσης διατηρεί την ίση μεταχείριση των φορέων εκμετάλλευσης αεροσκαφών που εκτελούν δρομολόγια, με την ΕΕ να ρυθμίζει τις πτήσεις που αναχωρούν προς την Ελβετία και την Ελβετία να είναι υπεύθυνη για τις πτήσεις από την Ελβετία προς τον ΕΟΧ. Σύμφωνα με την ελβετική συμφωνία σύνδεσης, η Επιτροπή εξέδωσε κατ’ εξουσιοδότηση πράξη όσον αφορά την εξαίρεση από το ΣΕΔΕ της ΕΕ των εισερχόμενων πτήσεων από την Ελβετία, από την 1η Ιανουαρίου 2020
                  11
               . 
            
            
               Όσον αφορά τις περιβαλλοντικές επιπτώσεις, οι πρόσθετες εκπομπές διοξειδίου του άνθρακα (CO2) από τις αερομεταφορές που καλύπτονται από την τιμολόγηση των ανθρακούχων εκπομπών λόγω της συμπερίληψης των πτήσεων ΕΟΧ - ΗΒ θεωρούνται ότι ανέρχονται σε περίπου 17,5 εκατομμύρια τόνους σε επίπεδα 2019, που κατανέμονται εξίσου μεταξύ των εισερχόμενων και των εξερχόμενων πτήσεων. 
            
            
               Το παράρτημα I της οδηγίας 2003/87/ΕΚ τροποποιείται ώστε να αλλάξει το πεδίο εφαρμογής του όσον αφορά τις εισερχόμενες πτήσεις από το Ηνωμένο Βασίλειο.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Στις 12 Μαρτίου 2021 πραγματοποιήθηκε συνεδρίαση στο πλαίσιο της ομάδας εμπειρογνωμόνων για την κλιματική αλλαγή, με τη συμμετοχή εκπροσώπων των κρατών μελών. Οι παρατηρήσεις που διατυπώθηκαν από την ομάδα εμπειρογνωμόνων ελήφθησαν υπόψη κατά την εκπόνηση του σχεδίου του κατ’ εξουσιοδότηση κανονισμού. Εκτός αυτού, διαδικτυακές παρατηρήσεις σχετικά με το κείμενο του κατ’ εξουσιοδότηση κανονισμού συγκεντρώθηκαν στη διαδικτυακή πύλη για τη βελτίωση της νομοθεσίας επί διάστημα τεσσάρων εβδομάδων, από 19 Απριλίου έως 17 Μαΐου 2021. Ελήφθησαν δύο εισφορές (μία από πολίτη και μία από επιχειρηματική ένωση). Λαμβάνοντας υπόψη τις παρατηρήσεις του πολίτη, το κείμενο τροποποιήθηκε προκειμένου να υιοθετηθεί μια πιο ουδέτερη ως προς το φύλο γλώσσα. Οι παρατηρήσεις που διατυπώθηκαν από την επιχειρηματική ένωση ήταν ευρύτερες από το αντικείμενο της παρούσας κατ’ εξουσιοδότηση πράξης και θα ληφθούν δεόντως υπόψη στο πλαίσιο αυτό. Ύστερα από την έκδοσή της, ο κατ’ εξουσιοδότηση κανονισμός θα υπόκειται σε έλεγχο από το Ευρωπαϊκό Κοινοβούλιο και το Συμβούλιο, για περίοδο δύο μηνών.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός θεωρείται το κατάλληλο μέσο και ο κατ’ εξουσιοδότηση κανονισμός βάσει του άρθρου 25α έχει ως εξής :
            
            
               Άρθρο 1
            
            
               Το άρθρο αυτό τροποποιεί το παράρτημα Ι της οδηγίας 2003/87/ΕΚ, κατά τρόπο ώστε να εξαιρεθούν οι φορείς εκμετάλλευσης αεροσκαφών από την υποχρέωση παράδοσης δικαιωμάτων εκπομπής για εισερχόμενες πτήσεις από αεροδρόμια του Ηνωμένου Βασιλείου προς αεροδρόμια εντός του ΕΟΧ. Σύμφωνα με τον κανονισμό (ΕΕ) 2017/2392 δεν χορηγούνται δικαιώματα εκπομπής για τις εν λόγω εισερχόμενες πτήσεις.
            
            
               Το άρθρο διατηρεί τη σταθερότητα όσον αφορά την κάλυψη των φορέων εκμετάλλευσης αεροσκαφών από το ΣΕΔΕ της ΕΕ, διευκρινίζοντας ότι οι διατάξεις που περιέχουν κατώτατα όρια για την ένταξη δεν επηρεάζονται από την εξαίρεση των εισερχόμενων πτήσεων από το Ηνωμένο Βασίλειο από το πεδίο εφαρμογής του ΣΕΔΕ της ΕΕ.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 17.6.2021
            
            
               για την τροποποίηση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά την εξαίρεση από το σύστημα εμπορίας δικαιωμάτων εκπομπών της Ένωσης εισερχόμενων πτήσεων από το Ηνωμένο Βασίλειο
            
         
         
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ του Συμβουλίου
                  12
               , και ιδίως το άρθρο 25α παράγραφος 1 δεύτερο εδάφιο,
            
            
               Εκτιμώντας τα ακόλουθα:
            
            
               (1)Το άρθρο 25α της οδηγίας 2003/87/ΕΚ εξουσιοδοτεί την Επιτροπή να θεσπίζει διατάξεις για την εξαίρεση πτήσεων που φθάνουν από τρίτη χώρα από το σύστημα εμπορίας δικαιωμάτων εκπομπών της Ένωσης (ΣΕΔΕ της ΕΕ). Οι διατάξεις αυτές θα πρέπει να προβλέπουν τη βέλτιστη αλληλεπίδραση μεταξύ του ΣΕΔΕ της ΕΕ και των μέτρων τρίτης χώρας για τη μείωση των επιπτώσεων των αεροπορικών μεταφορών στην κλιματική αλλαγή.
            
            
               (2)Η Ευρωπαϊκή Ένωση και το Ηνωμένο Βασίλειο της Μεγάλης Βρετανίας και της Βόρειας Ιρλανδίας κατέληξαν σε συμφωνία τον Δεκέμβριο του 2020
                  13
               . Η συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (στο εξής: συμφωνία), υπεγράφη από την Ένωση με την απόφαση (ΕΕ) 2020/2252 του Συμβουλίου
                  14
                και εγκρίθηκε από την  Ένωση με την απόφαση (ΕΕ) 2021/689 του Συμβουλίου
                  15
               . Η συμφωνία εφαρμόστηκε προσωρινά μέχρι την έναρξη ισχύος της την 1η Μαΐου 2021
                  16
               . Η συμφωνία προβλέπει ότι κάθε συμβαλλόμενο μέρος πρέπει να εφαρμόζει αποτελεσματικό σύστημα τιμολόγησης των ανθρακούχων εκπομπών που καλύπτει τις αεροπορικές μεταφορές και ότι οι πτήσεις από αεροδρόμια που βρίσκονται στο έδαφος του Ευρωπαϊκού Οικονομικού Χώρου (ΕΟΧ) προς αεροδρόμια που βρίσκονται στο Ηνωμένο Βασίλειο πρέπει να ρυθμίζονται στο πλαίσιο του ΣΕΔΕ της ΕΕ. Σύμφωνα με το άρθρο 28α παράγραφος 7 της οδηγίας 2003/87/ΕΚ, η παρέκκλιση του άρθρου 28α παράγραφος 1 της οδηγίας 2003/87/ΕΚ, σύμφωνα με την οποία τα κράτη μέλη θα πρέπει να λαμβάνουν υπόψη τις απαιτήσεις της εν λόγω οδηγίας όσον αφορά τις εκπομπές από ορισμένες πτήσεις προς και από αεροδρόμια που βρίσκονται σε χώρες εκτός του ΕΟΧ, πρέπει να εφαρμόζεται μόνο σύμφωνα με τους όρους της συμφωνίας. 
            
            
               (3)Ως εκ τούτου, είναι αναγκαίο να τροποποιηθεί η οδηγία 2003/87/ΕΚ ώστε να εξαιρεθούν από το ΣΕΔΕ της ΕΕ οι πτήσεις από αεροδρόμια που βρίσκονται στο Ηνωμένο Βασίλειο προς αεροδρόμια ευρισκόμενα στον ΕΟΧ. Προκειμένου να διατηρηθεί σταθερότητα όσον αφορά την κάλυψη των φορέων εκμετάλλευσης αεροσκαφών από το ΣΕΔΕ της ΕΕ, η εν λόγω εξαίρεση πτήσεων από αεροδρόμια που βρίσκονται στο Ηνωμένο Βασίλειο προς αεροδρόμια που βρίσκονται στον ΕΟΧ δεν θα πρέπει να επηρεάζει τις διατάξεις που εξαιρούν ορισμένες αεροπορικές δραστηριότητες από το ΣΕΔΕ της ΕΕ με βάση καθορισμένα κατώτατα όρια όσον αφορά τον αριθμό των πτήσεων ή τις εκπομπές ανά φορέα εκμετάλλευσης.
            
            
               (4)Επομένως, η οδηγία 2003/87/ΕΚ θα πρέπει να τροποποιηθεί αναλόγως.
            
            
               (5)Δεδομένου ότι η συμφωνία εφαρμόστηκε προσωρινά από την 1η Ιανουαρίου 2021, ο παρών κανονισμός θα πρέπει να εφαρμόζεται όσον αφορά τις εκπομπές που πραγματοποιούνται από την εν λόγω ημερομηνία,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στην οδηγία 2003/87/ΕΚ, στο παράρτημα I, το δεύτερο εδάφιο της καταχώρισης «Αεροπορικές μεταφορές» της στήλης «Δραστηριότητες» του πίνακα τροποποιείται ως εξής:
            
            
               1) στο στοιχείο ι), η δεύτερη παράγραφος αντικαθίσταται από το ακόλουθο κείμενο: 
            
            
               «Οι πτήσεις που αναφέρονται στα στοιχεία ιβ) και ιγ) ή που εκτελούνται αποκλειστικά για τη μεταφορά, στο πλαίσιο επίσημης αποστολής, βασιλευόντων μοναρχών και του στενού οικογενειακού περιβάλλοντός τους, αρχηγών κρατών, αρχηγών κυβερνήσεων και υπουργών κράτους μέλους δεν μπορούν να εξαιρούνται βάσει της παρούσας διάταξης·»
            
            
               2)το στοιχείο ια) αντικαθίσταται από το ακόλουθο κείμενο:
            
            
               «ια)
                     από την 1η Ιανουαρίου 2013 έως την 31η Δεκεμβρίου 2030, πτήσεις οι οποίες, εξαιρουμένου του παρόντος σημείου, θα ενέπιπταν σε αυτή τη δραστηριότητα και οι οποίες εκτελούνται από μη εμπορικό φορέα εκμετάλλευσης αεροσκαφών που πραγματοποιεί πτήσεις με συνολικές ετήσιες εκπομπές μικρότερες από 1 000 τόνους ετησίως [συμπεριλαμβανομένων των εκπομπών από τις πτήσεις που αναφέρονται στα στοιχεία ιβ) και ιγ)]·»·
            
            
               3)προστίθεται το ακόλουθο στοιχείο ιγ):
            
            
               «ιγ)
                     πτήσεις από αεροδρόμια που βρίσκονται στο Ηνωμένο Βασίλειο προς αεροδρόμια που βρίσκονται εντός του ΕΟΧ.».
            
            
               Άρθρο 2
            
         
         
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Ιανουαρίου 2021. 
            
            
            
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. 
            
            
               Βρυξέλλες, 17.6.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Η λέξη «ισοδύναμο» δεν περιλαμβάνεται στο διατακτικό της οδηγίας 2003/87/ΕΚ, αλλά περιλαμβάνεται στην αιτιολογική σκέψη 17 της οδηγίας 2008/101/ΕΚ.
               
               
                  
                     (2)
                  
                        Βλ., για παράδειγμα, την αιτιολογική σκέψη 6 του κανονισμού αριθ. 421/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014.
               
               
                  
                     (3)
                  
                        Κανονισμός (ΕΕ) 2017/2392 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2017, για την τροποποίηση της οδηγίας 2003/87/ΕΚ για τη συνέχιση των ισχυόντων περιορισμών του πεδίου εφαρμογής για τις αεροπορικές δραστηριότητες και για την προετοιμασία για την εφαρμογή ενός παγκόσμιου αγορακεντρικού μέτρου από το 2021 (ΕΕ L 350 της 29.12.2017, σ. 7).
               
               
                  
                     (4)
                  
                        Απόφαση (EE) 2020/2252 του Συμβουλίου, της 29ης Δεκεμβρίου 2020, για την υπογραφή, εξ ονόματος της Ένωσης, και την προσωρινή εφαρμογή της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών (ΕΕ L 444 της 31.12.2020, σ. 2). 
               
               
                  
                     (5)
                  
                        Απόφαση (EE) 2021/689 του Συμβουλίου, της 29ης Δεκεμβρίου 2021, για τη σύναψη, εξ ονόματος της Ένωσης, της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών (ΕΕ L 149 της 31.12.2020, σ. 2).
               
               
                  
                     (6)
                  
                        Συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (ΕΕ L 149 της 30.4.2021, σ. 10). 
               
               
                  
                     (7)
                  
                        
                  https://www4.unfccc.int/sites/ndcstaging/PublishedDocuments/European%20Union%20First/EU_NDC_Submission_December%202020.pdf
                   
               
               
                  
                     (8)
                  
                        Η προσέγγιση αυτή έχει καταγραφεί ως πρακτικός τρόπος για την επίλυση του ζητήματος των κοινών αλλά διαφοροποιημένων ευθυνών και αντίστοιχων δυνατοτήτων, το οποίο αποτελεί μακροχρόνια πρόκληση στο πλαίσιο της UNFCCC. Βλ., για παράδειγμα, 
                  http://papers.ssrn.com/sol3/papers.cfm?abstract_id=1952554
                  .
               
               
                  
                     (9)
                  
                        
                  https://www.legislation.gov.uk/uksi/2020/1265/contents/made
                  . 
               
               
                  
                     (10)
                  
                        Συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας για τη σύνδεση των συστημάτων τους εμπορίας εκπομπών αερίων θερμοκηπίου (ΕΕ L 322 της 7.12.2017, σ. 3).
               
               
                  
                     (11)
                  
                        Decision C(2020)3107, see 
                  https://ec.europa.eu/transparency/regdoc/rep/3/2020/EN/C-2020-3107-F1-EN-MAIN-PART-1.PDF
                   
               
               
                  
                     (12)
                  
                        ΕΕ L 275 της 25.10.2003, σ. 32.
               
               
                  
                     (13)
                  
                        Συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (ΕΕ L 444 της 31.12.2020, σ. 14). 
               
               
                  
                     (14)
                  
                        Απόφαση (EE) 2020/2252 του Συμβουλίου, της 29ης Δεκεμβρίου 2020, για την υπογραφή, εξ ονόματος της Ένωσης, και την προσωρινή εφαρμογή της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών (ΕΕ L 444 της 31.12.2020, σ. 2).
               
               
                  
                     (15)
                  
                        Απόφαση (EE) 2021/689 του Συμβουλίου, της 29ης Δεκεμβρίου 2021, για τη σύναψη, εξ ονόματος της Ένωσης, της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών (ΕΕ L 149 της 31.12.2020, σ. 2).
               
               
                  
                     (16)
                  
                        Ανακοίνωση σχετικά με τη θέση σε ισχύ της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών (ΕΕ L 149 της 30.4.2021, σ. 2560).